Un seism cu magnitudinea 4 a avut loc miercuri seară, la ora 22:41, în zona seismică Vrancea, județul Buzău, potrivit INFP.

Actualizare 22:53. INFP a revizuit datele cutremurului: a avut o magnitudine de 4 și s-a produs la adâncimea de 150 de kilometri. Inițial a avut o magnitudine de 4,1 și a fost localizat la o adâncime de 114 kilometri.

Intensitatea cutremurului în zona epicentrală a fost de II grade Mercalli.

Seismul a avut loc la ora 22:41 în apropierea următoarelor orașe: Nehoiu (16km), Covasna (31km), Întorsura Buzăului (32km), Târgu Secuiesc (46km), Vălenii de Munte (49km).

Un cutremur cu o magnitudine tot de 4,1 a avut loc sâmbătă, pe 18 mai, în județul Vrancea. Seismul s-a produs la o adâncime asemănătoare de 114 kilometri.

Seismul de astăzi este cel de-al patrulea cu magnitudine peste 4 produs în luna mai în România.

În 1 mai, un seism de magnitudine 4 s-a produs în județul Sălaj, o zonă seismică mai puțin activă, la numai 1 km adâncime. Locuitorii din zonă au relatat că s-a simțit destul de puternic.

Al doilea cutremur cu magnitudine 4 a avut loc în Marea Neagră, la 30 de km adâncime, în data de 8 mai.

Cel mai puternic cutremur din acest an s-a produs în 9 ianuarie și a avut magnitudinea 4,4.

Anul trecut, cel mai puternic cutremur, din 28 octombrie, a avut magnitudine 5,8. A fost, de altfel, cel mai mare cutremur din ultimii 14 ani.